09/06/2017 | Administración LocalMunicipal
Curtis
Anuncio de aprobación definitiva da Ordenanza municipal reguladora do depósito, carga e transporte da madeira de tala do concello de Curtis

O Pleno do Concello de Curtis, en sesión ordinaria celebrada o día 5 de abril de 2017, aprobou con carácter provisional a Ordenanza municipal reguladora do depósito, carga e transporte da madeira de tala (BOP n.º 69 de 11 de abril de 2017). O expediente permaneceu exposto ao público polo prazo de trinta días en cumprimento do disposto no artigo 49 b) da Lei 7/85 de 2 de abril, reguladora das Bases do Réxime Local. O anuncio correspondente foi publicado no BOP n.º 69 de 11 de abril de 2017 e no taboleiro de edictos deste Concello. No Pleno celebrado o 2/06/2017, apróbase o texto definitivo desta Ordenanza, logo de resolver as alegacións presentadas. Publícase íntegramente o texto da Ordenanza, sen que entre en vigor ata que transcurra o prazo de quince días hábiles establecido no artigo 65.2 da LRBRL, en aplicación do artigo 70.2 do mesmo texto legal, non sendo válida a publicación levada a cabo no BOP n.º 85 de 8/05/2017, xa que dita publicación foi errónea ao non ter transcorrido o período de información pública: ORDENANZA MUNICIPAL REGULADORA DO DEPÓSITO, CARGA E TRANSPORTE DA MADEIRA DE TALA TÍTULO I.–REGULACIÓN DO DEPÓSITO, CARGA E TRANSPORTE DA MADEIRA DE TALA Artigo 1.–Obxecto. A presente Ordenanza ten por obxecto garantir a preservación do medio ambiente e a conservación dos camiños e pistas municipais, así como a seguridade das persoas e das cousas, regulando as condicións das tarefas de corta de plantacións e as operacións de extracción, depósito, carga e transporte da madeira procedente das talas. Artigo 2.–Corta de plantacións. Comunicación previa.2.1.–Para garantir a preservación do medio ambiente e a conservación dos camiños e pistas municipais, e sen prexuízo da necesaria obtención doutros permisos ou autorizacións, establécese a obrigatoriedade da comunicación previa da corta de plantacións forestais neste termo municipal ou, producíndose a tala total ou parcialmente noutro termo municipal, se a madeira se transporta en todo ou en parte por viais municipais do Concello de Curtis. A comunicación da corta será efectuada pola persoa física ou xurídica responsable da tala no Rexistro de Entrada das oficinas municipais, debendo constar na mesma o seguinte: – Declaración responsable identificando á empresa ou persoa física encargada da tala, constando expresamente en dita declaración que posúe os permisos ou licenzas de actividade preceptivos para a realización da actividade e a duración estimada dos traballos indicando data de inicio e de fin dos mesmos. – Especie/s da madeira obxecto da tala, así como as toneladas a extraer. – Copia da comunicación ou, no seu caso, da autorización da tala polo órgano competente en materia forestal da Xunta de Galicia. – Identificación da/s parcela/s afectada/s e a súa situación nun plano axeitado. – Identificación do/s lugar/es de depósito e das vías a utilizar para o transporte da madeira en plano axeitado ao efecto. – Xustificante de ter presentada a fianza, descrita no artigo 3 para responder do amaño dos deterioros que puideran producirse no viario e da limpeza dos restos das operacións de depósito e carga da madeira de ser o caso.2.2.–Estas comunicacións previas deberán presentarse cun mínimo de 15 días antes do inicio dos traballos, prazo no que os servizos municipais poderán comprobar o estado inicial do viario a utilizar pola empresa, a existencia ou non no mesmo de servizos municipais soterrados que se deban protexer, etc. Artigo 3.–Fianza.3.1.–A persoa ou empresa responsable da tala deberá presentar xustificante de ter presentada fianza, por calquera dos procedementos establecidos pola lexislación vixente, polo importe que se indica no apartado seguinte, para responder do amaño dos deterioros que puideran producirse no viario e/ou a terceiros que circulen polo mesmo, e da limpeza dos restos das operacións de depósito, carga e transporte da madeira. Sendo depositada unha fianza por parte dunha persoa ou empresa para levar a cabo unha tala, rematada esta sin haber motivos para a execución total ou parcial de dita fianza por parte do Concello, e sempre que dita fianza sexa suficiente e non fose requirida a súa devolución, esa persoa ou empresa poderá solicitar ao Concello a validez da dita fianza para talas posteriores. No caso de que nas operacións de depósito, carga e transporte interveña persoal e/ou maquinaria subcontratados pola persoa ou empresa responsable da tala que fixese a comunicación previa, as súas responsabilidades para con o Concello entenderanse subrogadas na fianza depositada.3.2.–Establécense os seguintes parámetros a efectos de fixación das fianzas: a) Por cada kilómetro ou fracción de viario municipal utilizado para calquera operación realizada pola persoa ou empresa responsable con pavimento de zahorra ou terras 1.800,00 €. b) Por cada kilómetro ou fracción de vial municipal utilizado para calquera operación realizada pola persoa ou empresa responsable con pavimento de rego asfáltico 1000,00 €. c) Por cada kilómetro ou fracción de vial municipal utilizado para calquera operación realizada pola persoa ou empresa responsable con pavimento de aglomerado asfáltico 1.000,00 €. d) Por causas xustificadas, os servizos técnicos municipais poderán minorar ou aumentar as cantidades anteriores.3.3.–A fianza será reintegrada e/ou cancelada previo informe favorable municipal, unha vez finalizada a tala forestal, no prazo de dous meses, sen prexuízo de que, de non obter dito informe favorable, se produza a incautación definitiva da mesma e a aplicación do réxime sancionador e demais consecuencias legais esixibles. Artigo 4.–Prohibicións específicas.4.1.–Prohíbese o almacenamento de madeira nas vías públicas e o vertido dos residuos procedentes das operacións reguladas na presente ordenanza en lugares non autorizados expresamente para elo.4.2.–Prohíbense os depósitos de rolla, ramas ou podalla que invadan e/ou molesten a zona de circulación, tanto de vehículos como de persoas ou menoscaben a funcionalidade das cunetas, bueiro, canalizacións, pontes ou calquera outra infraestrutura auxiliar ou anexa ao viario, ou supoñan risco para os usuarios da vía e/ou os seus vehículos. Artigo 5.–Obrigas específicas. Comunicación e reparación de danos.5.1.–Sen prexuízo do cumprimento do establecido na lexislación urbanística, na de medio ambiente forestal, no Código de circulación, e demais lexislacións, normas e/ou ordenanzas que poidan ser de aplicación, a persoa ou empresa responsable da tala estará obrigada á comunicación inmediata ao Concello dos deterioros producidos no viario ou nas infraestruturas soterradas ou anexas, á súa reparación de ser o caso e á retirada dos restos procedentes das operacións de depósito, carga e transporte da madeira. No caso de deterioro grave dos viais ou de roturas de canalizacións de abastecemento ou saneamento de auga ou de gas avisará sin demora aos servizos técnicos municipais ou a Emerxencias e correrán da súa conta o establecemento de todas as medidas necesarias para a sinalización e reparación dos danos causados.5.2.–A persoa ou empresa responsable deberá adoptar as medidas oportunas para que as vías municipais, polas que se fai o transporte da madeira, estean en todo momento aptas para o uso normal das mesmas, libres de ramas, podalla, barro ou calquera outro elemento que supoña risco para os usuarios da vía e/ou os seus vehículos. Artigo 6.–Execución da fianza. Transcorrido un prazo de quince días dende que se constate a existencia dos danos ou acumulación de restos, o que se fará a través do correspondente informe técnico, o Concello poderá realizar con cargo á fianza as operacións de amaño, corrección e/ou retirada de restos, sen prexuízo de exercer as accións oportunas para resarcirse dos custes, se non foran totalmente cubertos pola fianza. Artigo 7.–Obrigas pendentes da persoa ou empresa responsable da tala.7.1.–Non surtirán efecto as comunicacións previas daquelas persoas físicas ou xurídicas que como consecuencia de traballos anteriores cometesen infraccións contra a presente ordenanza e teñan danos pendentes de reparar ou de resarcimento ao Concello; aqueles que teñan pendente o pago dalgunha sanción contemplada na presente ordenanza ou aqueloutras empresas que participasen nos traballos e sexan susceptibles de ser responsables do pagamento dos danos.7.2.–Non poderán levar a cabo as actividades reguladas na presente ordenanza, no ámbito do territorio do Concello da Curtis, as persoas físicas ou xurídicas que manteñan débedas derivadas de expedientes abertos en cumprimento dos preceptos da presente ordenanza ata a conclusión do expediente ou a liquidación dos importes pendentes. TÍTULO II.–INFRACCIÓNS E SANCIÓNS Artigo 8. Para os efectos da presente ordenanza, será infracción administrativa calquera incumprimento das obrigas, das prohibicións e dos requisitos establecidos nela. Artigo 9.–Infraccións.9.1.–As infraccións á presente Ordenanza clasifícanse en moi graves, graves e leves.9.2.–Con carácter xeral, calquera incumprimento do contido da presente ordenanza considerarase como infracción de carácter leve.9.3.–Son infraccións graves: a) A realización das operacións de tala, depósito, carga e transporte de madeira da tala sen facer a comunicación previa que prevé o artigo 2.1. da ordenanza ou falsear os datos que nela consten. b) A realización das operacións de tala, depósito, carga e transporte de madeira da tala sen ter constituída a fianza prevista no artigo 3. c) A non comunicación inmediata ou no seu caso a non reparación dos deterioros producidos no viario, ou nas infraestruturas anexas, así como a non retirada dos restos procedentes das operacións de depósito, carga e transporte de madeira. d) A utilización de calquera subterfuxio, no caso de que nas operacións de tala, depósito, carga e transporte interveñan persoal ou maquinaria de empresas distintas á que se encarga da tala, para non responsabilizarse dos danos causados. e) O depósito de madeira nas vías públicas e o vertido dos residuos procedentes das operacións reguladas na presente ordenanza en lugares non autorizados expresamente para elo. f) Os depósitos de rolla, ramas ou podalla que invadan a zona de circulación, tanto de vehículos como de persoas, menoscaben a funcionalidade das cunetas, bueiro, canalizacións, pontes ou calquera outra infraestrutura auxiliar ou anexa ao viario, ou supoñan risco para os usuarios da vía. g) A non adopción das medidas oportunas para que as vías municipais, polas que se fai o transporte da madeira, estean en todo momento libres de ramas, podalla, barro ou calquera outro elemento que supoña risco para os usuarios da vía. h) A realización das actividades reguladas na presente ordenanza, no ámbito do territorio do Concello da Curtis, polas persoas físicas ou xurídicas que manteñan débedas derivadas de expedientes abertos por incumprimento dos preceptos da presente ordenanza. i) A reincidencia en dúas infraccións leves. Entenderase que existe reincidencia cando se cometan dúas faltas leves no prazo dun ano, contado dende a data na que se constate polo Concello a existencia dos danos.9.4.–Son infraccións moi graves: a) Os feitos tipificados como infracción grave cando a perturbación ou os danos causados a elementos de titularidade pública municipal revistan unha especial gravidade ou relevancia e así se constate no informe técnico emitido ao efecto. b) A reincidencia en dúas infraccións graves. Entenderase que existe reincidencia cando se cometan dúas faltas graves no prazo dun ano, contado desde a data na que se constate dende o Concello a existencia dos danos. Artigo 10.–Prescrición das Infraccións.1. As infraccións previstas na presente ordenanza prescribirán nos seguintes prazos: a) As infraccións moi graves, aos tres anos. b) as infraccións graves, aos dous anos. c) as infraccións leves, aos seis meses.2. O prazo de prescrición comezará a contar desde o día en que a infracción se cometese.3. Interromperá a prescrición a iniciación, co coñecemento da parte interesada, do procedemento sancionador, reanudándose o prazo de prescrición se o expediente sancionador estivera paralizado durante máis dun mes por causa non imputable á parte presuntamente responsable. Artigo 11.–Sancións.11.1.–As infraccións á presente ordenanza serán sancionadas do seguinte xeito: * As leves, con multa de 100,00 € a 300,00 €. * As graves, con multa de 300,01 € a 750,00 €. * As moi graves, con multa de 750,01 € a 1.500,00 €. 11.2.–Graduación das sancións. Para a gradación das multas atenderase: * á natureza do risco ou dano ocasionado. * á súa repercusión e transcendencia polo que respecta ó prexuízo causado. * ó custo de restitución. * á existencia de intencionalidade ou reiteración na comisión de infraccións a esta ordenanza. * ó retraso inxustificado na reparación dos elementos danados. Artigo 12.–Procedemento. O exercicio da potestade sancionadora prevista nesta ordenanza requirirá a incoación e instrución do correspondente expediente administrativo de conformidade co disposto na Lei 39/2015, do 1 de outubro, do procedemento administrativo común das administracións públicas, na Lei 40/2015, do 1 de outubro, de réxime xurídico do sector público e demais normativa aplicable. Artigo 13.–Obriga de repoñer e indemnizar os danos.1. Sen prexuízo da sanción administrativa que se impuxera, quen infrinxa a presente ordenanza terá a obriga de repoñer e restaurar as cousas ao ser e estado anteriores á infracción cometida e responder dos danos e prexuízos causados, na forma e condicións establecidas polo órgano que impuxo a sanción. A tal fin a resolución sancionadora determinará o contido desta obriga, así como o prazo para a su execución.2. A prescrición de infraccións e sancións non afectará á obriga de repoñer ou restaurar as cousas ao seu ser e estado primitivo, nin á de indemnizar polos danos e prexuízos causados. Disposición derrogatoria Coa entrada en vigor da presente ordenanza queda derrogada a “ORDENANZA REGULADORA DAS PLANTACIÓNS, CORTAS E EXTRACCIÓNS DE MADEIRA” publicada definitivamente en data 17 de xullo de 2013 no BOP N.º 135. Disposición final A presente Ordenanza entrará en vigor unha vez que se publique o texto completamente e transcorra o prazo previsto no artigo 65.2, da Lei 7/1985, do 2 de abril, Reguladora das Bases do Réxime Local. Contra a aprobación definitiva desta Ordenanza poderase interpoñer recurso contencioso-administrativo, segundo o disposto na lexislación vixente. Curtis, 2 de xuño de 2017. O alcalde Asdo.: Javier Fco. Caínzos Vázquez